Zions Kirke
Zions Kirke er en sognekirke, som ligger vestligt i Esbjergs ældste del.
Kirken har ingen kirkegård i umiddelbar tilknytning og er i stedet omgivet af en brolagt plads.
Kirken er opført i 1912-1914 efter tegning af arkitekten Johannes Magdahl Nielsen. Kirken, som er bygget i røde mursten, består af et langhus med en tresidet korafslutning i øst, et sideskib mod syd og et højt tårn i det sydvestre hjørne. Sideskibet åbner sig mod hovedskibet med rundbuede arkader og fremtræder udvendig som to kapeller med selvstændige trekantgavle. Nordfacaden er ved stræbepiller inddelt i fem fag, hvert med et vindue. Hovedindgangen er i vest med orgelpulpitur over forhallen.
Kirken er i historicistisk stil, i hovedsagen senromansk med rundbuede åbninger og vinduer, men med barokke elementer i tårn og spir.
Koret, der åbner sig mod skibet i hele sin bredde, er hævet syv trin over skibets gulv for at give plads til et underliggende sakristi. Mellem sideskibet og tårnet er der et lille dåbsværelse. Hovedskibet dækkes af et højt spændt tøndehvælv, hvilende på svære gjordbuer. Sideskibet har fladt træloft.
Inventaret i det enkle, hvidtede rum med gulv af ølandsfliser er i hovedsagen samtidigt med kirkens opførelse.
Altertavlen er et stort maleri, "Stormen på Geneserat", udført af Kræsten Iversen i 1930, monteret i en kraftig ramme med baldakin og opstillet i kirken i 1939. Tidligere fungerede et forgyldt kors som alterudsmykning.